สังคมข่าวหุ้น
*… กลุ่มพลังงาน-แบงก์ดันตลาดฯ …
15 ก.ค. 2563

เกียรติก้อง ว่องไวยากร
*… กลุ่มพลังงาน-แบงก์ดันตลาดฯ …
*… หุ้นกลุ่มแบงก์และพลังงานช่วยดันดัชนี แบงก์รับข่าวดีธปท.เตรียมลดค่าต๋งให้อีก งานนี้กูรูมองอาจเหลือ 0.01% จาก 0.23% เลย ส่วนหุ้นพลังงานได้ราคาน้ำมันหนุน รวมทั้งโอกาสที่จะได้วัคซีนป้องกันไวรัสโควิดเริ่มใกล้เข้ามา ทำให้มีแรงเก็งกำไรในหุ้นขนาดใหญ่ แนวรับ 1,340 จุด แนวต้าน 1,365 จุด …
*… เปลี่ยนตัวเล่น เทขาย STGT ทำกำไรหลังปรับขึ้นต่อเนื่อง แซงหน้าผลประกอบการปีนี้ไปมากแล้ว ขณะที่หุ้นถุงมือยางในมาเลเซียก็ถูกเทขายออกมาเหมือนกัน เป็นช่วงจังหวะปรับฐานแต่มีโอกาสกลับมาอีกรอบ เนื่องจากผลกำไรปีนี้ดีจริง ๆ กำลังผลิตแทบไม่ทันความต้องการของตลาดฯ …
*… อรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บมจ.ปตท. (PTT) จับมือธนาคารกสิกรไทย (KBANK) ธนาคารไทยพาณิชย์ (SCB) ธนาคารกรุงไทย (KTB) และธนาคารกรุงศรีอยุธยา (BAY) ขายหุ้นกู้ วงเงินไม่เกิน 1.5 หมื่นล้านบาท แบ่งออกเป็นหุ้นกู้ 2 ชุด ได้แก่ หุ้นกู้วงเงิน 1.3 หมื่นล้านบาท เพื่อใช้ในการดำเนินธุรกิจของปตท. อายุ 7 ปี อัตราดอกเบี้ย 2.85% ต่อปี และหุ้นกู้เพื่อความยั่งยืน ซึ่งจะนำไปใช้สำหรับการปลูกป่าตามพันธกิจของปตท. วงเงิน 2 พันล้านบาท อายุ 3 ปี อัตราดอกเบี้ย 2.25% ต่อปี กำหนดวันเสนอขายให้กับนักลงทุนและประชาชนทั่วไประหว่างวันที่ 20-23 ก.ค.นี้ …
*… APM แต่งตัวเข้าตลาดฯ สมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ประกาศเตรียมความพร้อมเข้าระดมทุน และเข้าจดทะเบียนในตลาดหลักทรัพย์แห่งประเทศไทย จัดเตรียมระบบบัญชีและงบการเงิน หรือระบบบัญชีที่มีมาตรฐาน ปรับโครงสร้างภายในให้เหมาะสมก่อนลุยตลาดหุ้น …
*… งบ SCC ไตรมาส 2/2563 สวย นักวิเคราะห์ส่วนใหญ่เชียร์ คาดกำไรสุทธิ 9 พันล้านบาท เติบโต 28% จากช่วงเดียวกันของปีก่อน และ 29% จากไตรมาส 1/2563 ปัจจัยหนุนคือมาร์จิ้นปิโตรเคมีเพิ่มขึ้น ประกอบกับมีเงินปันผลรับจากบริษัทร่วม และผลประกอบการธุรกิจบรรจุภัณฑ์แข็งแกร่ง โดยเฉพาะประเทศในอาเซียนที่ไม่รวมไทย อีกทั้งยังมีกำไรจากสต๊อกปิโตรเคมี โดยประเมินไว้ที่ 434 ล้านบาท จากไตรมาส 1/2563 ที่ขาดทุนสต๊อก 1.11 พันล้านบาท ราคาเป้าหมาย 417 บาท …
*… RATCH ลุยเวียดนาม กิจจา ศรีพัฑฒางกุระ กรรมการผู้จัดการใหญ่ บริษัท ราช กรุ๊ป ส่งบริษัท อาร์เอช อินเตอร์เนชั่นแนล (สิงคโปร์) คอร์ปอเรชั่น จำกัด (RHIS) ซึ่งเป็นบริษัทย่อย ลงนามสัญญาหุ้นส่วนกับ Geleximco Group Joint Stock Company (Geleximco) เข้าลงทุนในกองทุน An Binh Energy and Infrastructure Fund (ABEIF) ซึ่งเป็นกองทุนที่มุ่งเน้นการลงทุนในธุรกิจพลังงานและโครงสร้างพื้นฐานในเวียดนาม …
*… สามารถเทลคอม (SAMTEL) คว้างานใหม่ หลังจากบริษัท สามารถคอมเทค จำกัด ซึ่งเป็นบริษัทย่อยที่บริษัทถือหุ้น 99.99% ได้ลงนามในสัญญารับจ้างโครงการค่าจัดหาระบบโทรศัพท์ (IP Telephony) เพื่อการสื่อสารแบบครบวงจรของกระทรวงมหาดไทย กับสำนักงานปลัดกระทรวงมหาดไทย มูลค่าโครงการทั้งสิ้น 628.50 ล้านบาท …
*… ทองคำไปต่อ พิบูลย์ฤทธิ์ วิริยะผล ผู้อำนวยการศูนย์วิจัยทองคำ เผยดัชนีความเชื่อมั่นราคาทองคำประจำเดือน ก.ค. 2563 อยู่ที่ 62.51 จุด ปรับเพิ่มขึ้น 2.32 จุด หรือคิดเป็น 3.86% จากระดับ 60.19 จุด ในเดือน มิ.ย.ที่ผ่านมา ปัจจัยหนุนจากความไม่แน่นอนของเศรษฐกิจโลก ความต้องการซื้อสินทรัพย์ปลอดภัย และสถานการณ์การแพร่ระบาดของเชื้อไวรัสโควิด-19 …
*… ธปท.ออกเงินดิจิทัล น.ส.วชิรา อารมย์ดี ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เผยธปท.อยู่ระหว่างศึกษาการใช้เงินดิจิทัลที่ออกโดยธนาคารกลาง (Central Bank Digital Currency) หรือ CBDC เพื่อนำมาใช้โอนเงินระหว่างบุคคลกับบุคคลโดยไม่ผ่านบัญชีธนาคารเหมือนในปัจจุบัน เบื้องต้นจะมีแพลตฟอร์มแอปพลิเคชันในลักษณะกระเป๋าเงิน หรือวอลเล็ต และตั้งตัวกลางกระจายเงิน แต่วิธีใช้ต้องโอนตรงเข้าบุคคล เป็นการช่วยเพิ่มทางเลือกในการโอนเงินให้ประชาชน …
*… ท่ามกลางการเมืองที่ร้อนระอุ พรรคพลังประชารัฐแตก เพื่อไทยก็เละ ระดับ “ขาใหญ่” แยกวง ก็เห็นมีแต่พรรคประชาธิปัตย์ยืนหยัดร่วมมือกันจัดโครงการ “อาหารไทย อาหารโลก” เกษตรผลิต พาณิชย์ตลาด ช่วยฟื้นเศรษฐกิจของประเทศและต่อชีวิตพี่น้องเกษตรกร หลังจากต้องเผชิญวิกฤติโควิด-19 ร่วมประสานหน่วยงานที่เกี่ยวข้องทั้งภาครัฐและภาคเอกชน ยกระดับศักยภาพการเกษตร ทั้งหมู ไก่ และอาหารไทยคุณภาพปลอดภัยสู่ครัวโลกอย่างจริงจังและต่อเนื่อง เป็นการสร้างชื่อในต่างแดน…งานนี้พี่น้องเกษตรกรหวังพึ่งฝีมือ จุรินทร์ ลักษณวิศิษฏ์ รองนายกฯ และรมว.พาณิชย์ และ เฉลิมชัย ศรีอ่อน รมว.เกษตรและสหกรณ์..เร่งพาครัวไทยสู่ครัวโลก